মুন্সীগঞ্জে ভোটকেন্দ্রের পাশ থেকে নৌকার সমর্থকের মরদেহ উদ্ধার
মুন্সীগঞ্জের মিরকাদিম পৌরসভায় একটি ভোটকেন্দ্রের পাশ থেকে নৌকার এক সমর্থকের ক্ষতবিক্ষত মরদেহ উদ্ধার করা হয়েছে।
নিহত জিল্লুর রহমান (৪৫) মিরকাদিম পৌর শ্রমিক লীগের সহ-সভাপতি ছিলেন।
আজ রোববার সকাল সাড়ে ৯টার দিকে মীরকাদিমের রিকাবিবাজার ২ নম্বর সরকারি প্রাথমিক বিদ্যালয় কেন্দ্রের  প্রায় ১০০ ফুট দূরে তার ক্ষতবিক্ষত মরদেহ উদ্ধার করা হয়।
মুন্সীগঞ্জের পুলিশ সুপার মো. আসলাম খান দ্য ডেইলি স্টারকে এসব তথ্য নিশ্চিত করেছেন।
নিহত জিল্লুর রহমান মুন্সীগঞ্জ-৩ আসনে নৌকার প্রার্থী মৃণাল কান্তি দাসের সমর্থক ছিলেন বলে জানা গেছে।
তবে, ওই এলাকায় এখন পর্যন্ত কোনো সংঘর্ষের খবর পায়নি পুলিশ।
পুলিশ সুপার বলেন, 'মরদেহ পড়ে থাকার খবর পেয়ে আমরা সেখানে যাচ্ছি। তবে, ওই কেন্দ্রের আশেপাশে কোনো সহিসংতা হয়নি।'
যোগাযোগ করা হলে নিহতের স্ত্রী রেহেনা বেগম ডেইলি স্টারকে বলেন, 'পৌরসভার সাবেক মেয়র শাহীন ও তার লোকেরা এ হত্যাকাণ্ড ঘটিয়েছে।'
এ আসনে নৌকার প্রার্থী মৃণাল কান্তি দাসকে ফোন করা হলে, তিনি নিহত জিল্লুরকে তার সমর্থক দাবি করে ডেইলি স্টারকে বলেন, 'কে বা কারা তাকে হত্যা করেছে তা এখনই ফোনে বলতে চাচ্ছি না। তদন্তাধীন বিষয়ে এভাবে বলা ঠিক হবে না।'

মুন্সীগঞ্জের মিরকাদিম পৌরসভায় একটি ভোটকেন্দ্রের পাশ থেকে নৌকার এক সমর্থকের ক্ষতবিক্ষত মরদেহ উদ্ধার করা হয়েছে।